Nicolaus episcopus, servus servorum Dei, dilectis filiis abbati et conventui monasterii S. Martini Eduensis, ordinis S. Benedicti, salutem et apostolicam benedictionem. Devotionis vestre precibus inclinati, auctoritate presentium indulgemus ut, cum generale terre fuerit interdictum, liceat vobis januis clausis, non pulsatis campanis, quibuslibet aliis presertim interdictis et excommunicatis exclusis, et submissa voce divina officia celebrare, dummodo causam non dederitis interdicto, nec id vobis contingat specialiter interdici. Nulli ergo omnino hominum liceat hanc paginam nostre concessionis infringere, etc. Datum Rome apud Sanctum Petrum, kal. maii, pontificatus nostri anno tertio.